神魚泓是日與諸公流杯水中如西丘故事
作者：程俱
朝代：宋

paragraphs: 柳州固奇士，戲好亦幽絕。
遠懷西丘飲，千古清興發。
徜徉恨無所，盤俎對羈紲。
聊爲五里行，邂逅一壺挈。
神魚伏山根，渟湛初一穴。
侵侵決寒溜，沙石助清越。
披莎得盤石，離坐若天設。
實觴競乘流，眩轉亦飄瞥。
爭持或三釂，遇坎時一蹶。
歡來朱碧亂，笑罷巾帽脫。
相望西丘游，詎易議優劣。